ΓΡΑΠΤΗ ΕΡΩΤΗΣΗ P-2095/98

υποβολή: Alexandros Alavanos (GUE/NGL) προς την Επιτροπή

(30 Ιουνίου 1998)

Θέμα: Λειτουργία των ξένων ευρωπαïκών πανεπιστημίων στην Ελλάδα

Στην Ελλάδα, από τη μία λειτουργούν Κέντρα Ελευθέρων Σπουδών που συνεργάζονται με ξένα Πανεπιστήμια κρατών μελών της Ευρωπαϊκής Ένωσης. Οι σπουδαστές, αυτών των Κέντρων, παρακολουθούν μαθήματα στην Ελλάδα τα πρώτα έτη και συνεχίζουν συνήθως το τελευταίο έτος στο ξένο πανεπιστήμιο, από όπου παίρνουν το πτυχίο τους. Από την άλλη, λόγω συνταγματικών διατάξεων που απαγορεύουν την ίδρυση ιδιωτικών Πανεπιστημίων, δεν αναγνωρίζονται τα πτυχία αυτά. Αυτό επιβεβαίωσε και πρόσφατη απόφαση του Συμβουλίου Επικρατείας.

Λόγω της σύγχυσης που έχει δημιουργηθεί, ερωτάται η Επιτροπή να διασαφηνίσει:

1. Τα θέματα εκπαίδευσης, και ιδιαίτερα σε σχέση με το δημόσιο ή ιδιωτικό χαρακτήρα της τριτοβάθμιας εκπαίδευσης, δεν ανήκουν στη δικαιοδοσία των χωρών μελών;

2. Οι αποφάσεις του αρμοδίου οργάνου (ΔΙΚΑΤΣΑ), στηριζόμενες στο Ελληνικό Σύνταγμα και την απόφαση του Συμβουλίου Επικρατείας, δεν αποτελούν έτσι μέρος της κοινοτικής νομοθεσίας για την αναγνώριση των πτυχίων;

3. Τα πτυχία αυτά, που δεν αναγνωρίζονται στην Ελλάδα, έχουν ισχύ για τις άλλες χώρες της Ευρωπαϊκής Ένωσης, δεδομένου ότι τα Πανεπιστήμια εντάσσονται στη λίστα της Οδηγίας για την εξομοίωση των πτυχίων;

Συμπληρωματική απάντηση

του κ. Monti εξ ονόματος της Επιτροπής

(26 Οκτωβρίου 1998)

1.-2. Οι ερωτήσεις σχετικά με το περιεχόμενο της εκπαίδευσης και την οργάνωση του εκπαιδευτικού συστήματος ανήκουν στην αρμοδιότητα των κρατών μελών (άρθρο 126 της συνθήκης ΕΚ). Κατά συνέπεια, η Επιτροπή δεν έχει την αρμοδιότητα να παρέμβει στις διαδικασίας ακαδημαϊκής ισοτιμίας μεταξύ διπλωμάτων που εμπίπτουν στη δικαιοδοσία των εθνικών αρχών. Αντίθετα, όσον αφορά την επαγγελματική αναγνώριση διπλωμάτων, έχουν εκδοθεί διάφορες οδηγίες, τις οποίες τα κράτη μέλη οφείλουν να τηρούν(1). Το εν λόγω σύστημα αναγνώρισης που έχει θεσπιστεί από τις κοινοτικές οδηγίες δεν αποτελεί ένα σύστημα ισοτιμίας μεταξύ διπλωμάτων, αλλά άδεια άσκησης συγκεκριμένου επαγγέλματος. Η επαγγελματική αναγνώριση που προβλέπεται από τις κοινοτικές οδηγίες βασίζεται στην αρχή της αμοιβαίας εμπιστοσύνης και ανταποκρίνεται σε μία λογική εντελώς διαφορετική από αυτή των διαδικασιών ισοτιμίας διπλωμάτων που εφαρμόζει το ΔΙΚΑΤΣΑ.

Κάθε κράτος μέλος όφειλε να λάβει τα μέτρα εσωτερικού δικαίου που απαιτούνται για την εκτέλεση των εν λόγω οδηγιών και όφειλε επίσης να ορίσει τις υπηρεσίες που θα είναι αρμόδιες για την εξέταση των αιτήσεων επαγγελματικής αναγνώρισης που υποβάλλουν οι κοινοτικοί υπήκοοι σύμφωνα με τις εν λόγω οδηγίες. Όσον αφορά την Ελλάδα, η Επιτροπή παραπέμπει στην απάντηση που έδωσε στη γραπτή ερώτηση Ε-2499/97 του κ. Fernandez-Albor(2).

3. Δεν υπάρχει προς το παρόν ένα σύστημα αυτόματης αναγνώρισης των διπλωμάτων ούτε κατάλογος ή πίνακας διπλωμάτων που να αναγνωρίζονται εκ των προτέρων σε ευρωπαϊκό επίπεδο, με εξαίρεση ορισμένα επαγγέλματα τα οποία αποτελούν το αντικείμενο τομεακών οδηγιών. Πράγματι, ένα δίπλωμα δεν αναγνωρίζεται για την αξία του αλλά σε σχέση με το επάγγελμα στο οποίο παρέχει πρόσβαση στο κράτος μέλος χορήγησής του και σε σχέση με το επάγγελμα που ο αιτών προτίθεται να ασκήσει στο κράτος μέλος. Κατά την έννοια των κοινοτικών οδηγιών, ως δίπλωμα νοείται κάθε δίπλωμα ή σύνολο διπλωμάτων, που χορηγήθηκε από αρχή κράτους μέλους και από το οποίο προκύπτει ότι ο κάτοχός του διαθέτει όλα τα τυπικά προσόντα που απαιτούνται για την άσκηση δεδομένου επαγγέλματος στο εν λόγω κράτος. Εάν οι όροι που προβλέπονται από τις οδηγίες τηρούνται, ο ενδιαφερόμενος δικαιούται να αναγνωριστεί το δίπλωμά του προκειμένου να ασκήσει το συγκεκριμένο επάγγελμα σε άλλο κράτος μέλος.

(1) Οδηγία 89/48/ΕΟΚ σχετικά με ένα γενικό σύστημα αναγνώρισης των διπλωμάτων τριτοβάθμιας εκπαίδευσης που πιστοποιούν επαγγελματική εκπαίδευση ελάχιστης διάρκειας τριών ετών (ΕΕ L 19 της 24.1.1989) και οδηγία 92/51/ΕΟΚ σχετικά με ένα δεύτερο γενικό σύστημα αναγνώρισης της επαγγελματικής εκπαίδευσης που συμπληρώνει την οδηγία 89/48/ΕΟΚ (ΕΕ L 209 της 24.7.1992).

(2) ΕΕ C 82 της 17.3.1998.